Document ID: 32004D0131

Odločba Komisije
z dne 9. februarja 2004
o načelnem priznavanju popolnosti dokumentacije, predložene v podroben pregled zaradi morebitne vključitve FEN 560 in penokszulam v Prilogo I k Direktivi Sveta 91/414/EGS
(notificirano pod dokumentarno številko K(2004) 274)
(Besedilo velja za EGP)
(2004/131/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1] in zlasti člena 6(3) Direktive,
ob upoštevanju naslednjega:
(1) Direktiva 91/414/EGS predvideva sestavo seznama aktivnih snovi Skupnosti, dovoljenih za uporabo v fitofarmacevtskih sredstvih.
(2) Dokumentacijo za aktivno snov FEN 560 je Société occitane de fabrications et de technologies predložila francoskim organom 24. junija 2003 z zahtevkom za vključitev v Prilogo I k Direktivi 91/414/EGS. Dokumentacijo za penoksulam je Dow AgroSciences predložil italijanskim organom 29. novembra 2002 z zahtevkom za vključitev v Prilogo I k Direktivi 91/414/EGS.
(3) Francoski in italijanski organi so Komisijo obvestili, da so po predhodni preučitvi dokumentacije za zadevne aktivne snovi ugotovili, da izpolnjuje zahteve po podatkih in informacijah iz Priloge II k Direktivi 91/414/EGS. Ugotovljeno je, da predložena dokumentacija izpolnjuje tudi zahteve za podatke in informacije iz Priloge III k Direktivi 91/414/EGS v zvezi z enim fitofarmacevtskim sredstvom, ki vsebuje zadevno aktivno snov. V skladu s členom 6(2) Direktive 91/414/EGS so posamezni vlagatelji zahtevkov naknadno posredovali dokumentacijo Komisiji in drugim državam članicam, predložena pa je bila tudi Stalnemu odboru za prehranjevalno verigo in zdravje živali.
(4) S to odločbo je treba na ravni Skupnosti uradno potrditi, da dokumentacija načeloma ustreza zahtevam po podatkih in informacijah, predvidenim v Prilogi II, in, za najmanj eno fitofarmacevtsko sredstvo, ki vsebuje zadevno aktivno snov, zahtevam iz Priloge III k Direktivi 91/414/EGS.
(5) Ta odločba ne posega v pravico Komisije, da od vlagatelja zahteva, da državi članici, imenovani za poročevalko v zvezi z zadevno snovjo, predloži dodatne podatke ali informacije, da se razjasnijo nekatere točke v dokumentaciji.
(6) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Dokumentacija o aktivnih snoveh, opredeljenih v Prilogi k tej odločbi, ki je bila predložena Komisiji in državam članicam zaradi vključitve navedenih snovi v Prilogo I k Direktivi 91/414/EGS, načeloma izpolnjuje zahteve po podatkih in informacijah, določene v Prilogi II k Direktivi 91/414/EGS.
Dokumentacija izpolnjuje tudi zahteve po podatkih in informacijah, določene v Prilogi III k Direktivi 91/414/EGS v zvezi z enim fitofarmacevtskim sredstvom, ki vsebuje aktivno snov, upoštevajoč predlagano uporabo.
Člen 2
Države članice poročevalke opravijo podroben pregled zadevne dokumentacije ter čim prej in najpozneje 10. februarja 2005 poročajo Komisiji o ugotovitvah pri pregledih, skupaj s priporočili o vključitvi ali nevključitvi zadevne aktivne snovi v Prilogo I k Direktivi 91/414/EGS, ter o vseh s tem povezanih pogojih.
Člen 3
Ta odločba je naslovljena na države članice.
V Bruslju, 9. februarja 2004

Labels: 0
3
6